ג'סיקה ג'ונס (סדרת טלוויזיה)

Marvel: ג'סיקה ג'ונס (באנגלית: Marvel's Jessica Jones) היא סדרת טלוויזיה אמריקאית המבוססת על חוברות הקומיקס "ג'סיקה ג'ונס" מבית מארוול קומיקס. הסדרה מופקת על ידי חטיבת הטלוויזיה של מארוול בשילוב עם אולפני ABC והופצה בידי רשת הזרמת המדיה נטפליקס כחלק מהיקום הקולנועי של מארוול. את הסדרה פיתחה מליסה רוזנברג ואת התפקיד הראשי מגלמת קריסטין ריטר. הסדרה היא השנייה מבין מספר סדרות טלוויזיה שהובילו למיני סדרה על קבוצת "המגינים", כשלפניה הועלתה לצפייה ישירה בנטפליקס הסדרה "דרדוויל", וכשלאחריה הסדרות "לוק קייג'" ו"איירון פיסט". הסדרה היא חלק מן היקום הקולנועי של מארוול ועלתה לצפיית סטרימינג ב-20 בנובמבר 2015. ב-8 במרץ 2018 עלתה לשידור העונה השנייה. ב-14 ביוני 2019, עלתה לשידור העונה השלישית ואחרונה. לאחר שתקופתה כגיבורת-על הסתיימה בטרגדיה, ג'סיקה ג'ונס משקמת את חייה ואת הקריירה שלה כבלשית פרטית צינית, קשוחה וחמת מזג בהלס קיצ'ן, ניו יורק. באחד הימים, זוג הורים מודאגים פנו לג'סיקה במטרה לשכור את שרותיה על מנת שתעזור להם לאתר את בתם, הופ שלוטמן, שנעלמה באופן מסתורי. ג'סיקה קיבלה על עצמה את התיק, שנראה בשעתו סטנדרטי לחלוטין, והחלה בחקירה. במהלך אותה החקירה, ג'סיקה גילתה שהנערה הופ נפלה לידיו של הנבל קילגרייב. אותו קילגרייב הוא בעל כוח על של שליטה מוחית, הוא נוהג לשעבד את קרבנותיו, וגורם להם לציית באופן עיוור לכל פקודותיו. בין אותם הקרבנות הייתה בעבר ג'סיקה עצמה. תקופה ארוכה של שעבוד ואונס בידיו הפכו אותה למצולקת נפשית. לאחר התלבטות פנימית עזה, ג'סיקה החליטה לעזור להופ ולחלץ אותה, אך הניסיון לממש את זה גרם לה ליפול למלכודת שהציב לה קילגרייב: על מנת למשוך את תשומת לבה של ג'סיקה, קילגרייב פקד על הופ שבמקרה והיא תחולץ עליה לרצוח את זוג הוריה. אכן הנערה מילאה את פקודתו ונכנסה לכלא. לאחר התקרית הקשה, ג'סיקה הבינה שהדרך היחידה להציל את הופ ממאסר עולם היא להוכיח שהנערה רצחה את הוריה תחת שליטה מוחית. לשם מטרה זו ג'סיקה גייסה את חברתה טריש ווקר. טריש היא אשת בידור בעלת תוכנית רדיו מצליחה ואחותה המאמצת של ג'סיקה. ג'סיקה אומצה על ידי אמה של טריש לאחר שנפגעה בתאונת דרכים עם משאית, תאונה בה בני משפחת ג'ונס נספו ואילו ג'סיקה זכתה לכוח על אנושי לאחר שד"ר קרל עשה עליה ניסויים לאחר הגעתה לבית החולים. אישה נוספת שג'סיקה גייסה היא ג'ארין הוגארת', עורכת דין ערמומית שהסכימה לעזור לג'סיקה בתמורה לעזרתה של זו במציאת חומר מפליל כנגד ונדי הוגארת', בת זוגה של ג'ארין על פי חוק הנמצאת עמה בהליך גירושין. במקביל למעקב אחר קילגרייב, ג'סיקה עקבה אחרי לוק קייג', בעלה של אישה שקילגרייב פקד עליה לרצוח בתואנה שהיא נשכרה על ידי בעלה של אישה נשואה שניהלה מערכת יחסים איתו. המקרה הסתבך לאחר שג'סיקה החלה להתעניין בו מבחינה רומנטית ואילו חקירתה הובילה לתקיפתו על ידי בריונים. ג'סיקה ניסתה להציל את לוק אך גילתה שהוא אינו זקוק לעזרתה משום שגם הוא בעל כוחות על הכוללים כוח על אנושי ועור בלתי חדיר. בין השניים התפתח רומן סוער וקצר. רומן זה הסתיים לאחר שהתגלה שג'סיקה רצחה בפקודתו של קילגרייב את אשתו של לוק. אותו הרצח הוביל להשתחררותה של ג'סיקה מהשפעתו המנטלית של קילגרייב. באחת מתוכניות הרדיו שלה, טריש העליבה את קילגרייב ועל כן הוא שלח שוטר בשם וויל סימפסון לרצוח אותה. טריש ניצלה על ידי ג'סיקה ואילו זו עקבה אחרי וויל למקום הימצאו של קילגרייב. הוא אומנם הספיק להימלט, אך במקום המסתור שלו התגלו המוני תמונות של ג'סיקה מחיי היומיום, דבר שרמז כי ישנו אדם שעקב אחריה כל הזמן. לאחר חקירה מאומצת, התגלה שמי שעקב אחרי ג'סיקה היה שכנה הנרקומן מלקולם והיא הבינה שדרכו היא יכולה למצוא את קילגרייב עצמו. אומנם את מלקולם ג'סיקה הצליחה להציל, אך קילגרייב נמלט ממנה שוב. לבסוף קילגרייב הצליח להבהיר לג'סיקה שהוא רק מעוניין שהיא תחזור להיות איתו כמו שהיה בעבר. ג'סיקה התחזתה כמי שמשתפת פעולה רק כדי להתקרב אליו ולכלוא אותו. הדבר שג'סיקה קיוותה להשיג הוא עדות מוקלטת ליכולותיו של קילגרייב ועל כן היא כלאה אותו בחדר, שבו היא יכלה לחשמל אותו ובכך לשתקו, וקיוותה להוציא ממנו הודאה. כדי לממש את השלב הבא בניסיון לגרום לקילגרייב להודות בפשעיו, ג'סיקה מצאה את הוריו של קילגרייב שסיפרו על עברו: שמו האמיתי של קילגרייב היה קווין. הוא היה חולה סופני והוריו, זוג מומחים נוירולוגים, ניסו לרפא אותו בעזרת טכניקות ניסיוניות ואכזריות. הילד אכן ניצל ממוות אך היו לכך תופעות לוואי. הילד החל להפריש וירוס שגרם לנשא שלו לציית לכל פקודה של קווין למשך 12 שעות בהם הווירוס שורד בגופו של הנשא. בעזרת כוחותיו הילד שעבד את הוריו, גרם להם לפגוע בעצמם ולכן הם נמלטו. לאחר שג'סיקה מצאה אותם היא ביקשה מהוריו של קילגרייב להיכנס לתא שלו ולגרום לו להפעיל את כוחותיו נגדם במטרה לצלם זאת. כדי שאיש לא ייפגע ג'סיקה רצתה לחשמל את החדר ולשתק את הנוכחים בו, אך ברגע שהדבר היה נחוץ התגלה שמישהו חיבל במנגנון ההפעלה של החשמל, דבר שהביא לבריחתו של קילגרייב שהורה על אימו לדקור את עצמה על כל שנה שבה עזבה אותו, ואביו ניצל מהפקודה לעקור את ליבו על ידי ג'סיקה שקשרה את ידיו עד שהפקודה התפוגגה. במהלך הבריחה לג'סיקה הבינה שכוחות השליטה המוחית של קילגרייב כבר לא פועלים עליה מאז שהצליחה לברוח ממנו מיד אחרי שהרגה את אשתו של לוק. קילגרייב דרש ממנה לבצע עסקת חליפין בה גרם לשחרורה המיידי של הופ מהכלא בתמורה באביו המדען על מנת שיחזק את כוחותיו בעזרת שאריות העובר המופל של הופ שחלק את הדנ"א שלו. במהלך העסקה, הופ התאבדה כדי שלא תישאר לג'סיקה סיבה לא להרוג אותו. לשמחתה של ג'סיקה, ועל מנת לממש את הנקמה על מות אשתו, הצטרף לעזרתה לוק קייג', אך הסתבר שזו הייתה עוד מלכודת של קילגרייב ששעבד את לוק על מנת להרוג את ג'סיקה. במהלך הקרב בין השניים נפצע לוק קשה אך ניצל בזכות התערבותה של אחות בשם קלייר טמפל (המשחקת תפקיד חשוב בסדרה דרדוויל). לאחר מכן, ג'סיקה הגיעה למקום המסתור של קילגרייב ושם מצאה את אביו גוסס. הוא סיפר שקילגרייב השתמש בו על מנת לחזק את כוחותיו ובשלב זה הנבל מנסה לברוח מניו יורק דרך הים. בעקבות כך ג'סיקה הגיעה לנמל, שיטתה בקילגרייב לחשוב שהיא נפלה תחת כוחות השליטה המוחית המשופרים שלו, והרגה אותו דרך שבירת צווארו. לאחר האירוע, איום של מאסר ריחף מעל ראשה של ג'סיקה, אך הוגארת' הצילה אותה מכך כאות תודה על הצלת חייה לפני כן. הסתבר שמי שחיבל במנגנון ההפעלה של החשמל הייתה הוגארת' שקיוותה שקילגרייב יעזור לה עם עניין הגירושין אך במקום זה הוא גרם לונדי לנסות לרצוח אותה על ידי אלף חתכים. למקום הגיעה המזכירה של הוגארת', פאם, שהיא גם המאהבת שלה וזו תקפה את ונדי עם כד, דבר שגרם לה ליפול על פינת השולחן ולשבור את הגולגולת. כשג'סיקה הגיעה למקום, ונדי הייתה מתה, והיא למדה שהוגארת' היא זו שעזרה לקילגרייב לברוח מהכלא. שתי דמויות נוספות שג'סיקה התמודדה עמן בעונה זו היו ציידת גיבורי על שרצתה לנקום בכל אדם משודרג-יכולת, לאחר שהאשימה אנשים אלו באירועי הנוקמים בניו יורק והשוטר וויל סימפסון שהרצון לנקום בקילגרייב על שעולל העביר אותו על דעתו. מסתבר שהשוטר היה חייל לשעבר, שעבר ניסויים להקניית כוחות על בעזרת כדורים מיוחדים, אך פרש מהתוכנית משום שהדבר הפך אותו למעורער נפשית. לאחר שנכשל בניסיונותיו לפגוע בקילגרייב, מתוך זעם וייאוש, חזר וויל ליטול את הכדורים. בשלב מסוים הוא אף תקף את טריש, עמה ניהל רומן לאחר שניסה להרוג אותה, וגם את ג'סיקה כי חשד שהן רוצות לקחת לו את הנקמה. הסתבר בסוף העונה שהחברה שיצרה את הכדורים שוויל נטל, קשורה לחומר שפגע בג'סיקה בעת הניסויים שהקנו לה את כוחות העל. העונה השנייה מתמקדת בחקירתה המחודשת של ג'סיקה בעברה המעורפל בה נחשף כי עבר הוריה שונה ממה שזכרה. היא נחשפת לארגון "IGH" אשר ד"ר קוזלוב היה חלק פעיל ממנו. מלקולם הופך לעוזרה האישי של ג'סיקה וטריש מנסה למצוא יעוד חדש. יש לג'סיקה שכן חדש אשר נראה שלא מחבב אותה, אך במהלך הסדרה, ובעיקר כאשר הצילה את בנו מנפילה מחלונה, הם נהיים מאהבים. העונה נפתחת בכך שכל אדם עם קשר ל-IGH נרצח. ג'סיקה מגלה כי אמא שלה, שחשבה עד אותו רגע שהיא מתה בתאונה שבעקבותה קיבלה את כוחותיה, היא הרוצחת, ושגם היא קיבלה כוחות על דומים אך משמעותית יותר חזקים בהתליך דומה. יתרה על כך, היא נשואה לרופא קארל מאלוס שעבד תחת קוזלוב, והוא האחראי לתהליך שגרם לכוחותיהן. בשונה מג'סיקה, אמה נשרפה בתאונה, ולכן הושתל לה פרצוף חדש לגמרי. במהלך העונה, ג'סיקה מתלבטת בין הסגרת אמה הרוצחת לבין הרצון לבלות זמן עם האדם היקר לליבה שחשבה שמת 17 שנה לפניכן. במהלך העונה אמא שלה נעצרת, וג'סיקה מנסה לשכנעה להסגיר את ד"ר מאלוס, ובתמורה היא לא תשלח לכלא The Raft לאנשים עם כוחות על. במקביל מסתבר שהסוהר האחראי על אמה הוא סדיסט שהועף מבתי כלא קודמים מאחר שכמה אסירים תחתיו התאבדו. בניסיון לחקור מה קורה ג'סיקה מותקפת על ידו בעודה בביתו, והיא הורגת אותו בהגנה עצמית ומעלימה את הראיות. ג'סיקה מנסה להבריח את ד"ר מאלוס מארצות הברית על מנת שאמה תסגירו, אך טריש מגלה זאת ומחבלת בניסיונותיה, תוך ניצול של מלקולם ושכנוע של ד"ר מאלוס לבצע עליה את ההליך שביצע בג'סיקה ואמה. ג'סיקה תופסת אותו באמצע התהליך, וד"ר מאלוס מפוצץ את המעבדה בעודו בפנים. כשאמא של ג'סיקה שומעת את זה, היא רוצחת את הסוהרת החדשה שלה ובורחת לנסות להרוג את טריש. ג'סיקה עוצרת אותה, אך היא הורגת את השוטרת סאנדיי, סגניתו של השוטר קוסטה אשר עבד עם ג'סיקה. כתגובה המשטרה מוציאה APB, וג'סיקה מנסה לברוח עם אמה לאחד הגבולות של ארצות הברית. בדרך אמה מוותרת ולוקחת אותה ללונה פארק שהיו הולכים כשג'סיקה הייתה ילדה, ובעודן רוכבות על הגלגל הענק טריש מגיעה והורגת את אמא של ג'סיקה. השוטרים מגיעים לאחר שג'סיקה מבריחה את טריש, וחושבים שג'סיקה עשתה את ה"מעשה הנבון" והרגה את אמה. בסוף העונה, ג'סיקה מנתקת קשר עם טריש, מלקולם הולך לעבוד עבור הוגארת', וטריש מגלה שמתחילים לה כוחות על בעקבות התהליך של ד"ר מאלוס. העונה נסגרת בכך שג'סיקה עוצרת שוד מזוין בסופר ליד ביתה, ואז יושבת עם שכנה ובנו לארוחת ערב. ג'סיקה ג'ונס (קריסטין ריטר): גיבורת-על לשעבר הסובלת מהפרעת דחק פוסט-טראומטית הפותחת סוכנות בילוש פרטית, אליאס חקירות. ריטר ציינה כי קראה את הקומיקס Alias עליו הסדרה מתבססת בתור הכנה לתפקיד, והביעה את שמחתה בעבודה עם המפתחת, המפיקה והמפיקה בפועל מליסה רוזנברג. בהשוואה לדמותו של מאט מורדוק/דרדוויל בסדרה "דרדוויל", רוזנברג אמרה כי "הם סוגים מאוד שונים של דמויות. ג'סיקה משלמת שכר דירה ומקבלת את הלקוח הבא. היא עוסקת בעבר חשוך למדי. היא מנסה לעבור את היום. היא לא ממש מנסה להציל את העיר, היא מנסה להציל את דירתה. בליבה שלה, היא חולקת דבר-מה עם מאט מורדוק, והוא מודע לכך שהיא רוצה לעשות משהו טוב. היא רוצה לתרום לעולם, אבל יש לה הרבה בעיות אישיות שהיא צריכה לפתור בדרכה... מאט מורדוק למד אמנויות לחימה ויש לו כישורי לחימה יוצאי דופן. ג'סיקה ג'ונס היא מתקוטטת. היא משתכרת, היא מתעצבנת ובום, אתה מובס. היא לא לובשת תחפושת, אין לה מסכה, היא פשוט מי שהיא. היא אדם מאוד בוטה וישיר, וזה משפיעה גם על פעולותיה". ריטר אמרה כי לגלם את הדמות היה "אתגר המשחק הגדול ביותר" בקריירה שלה וכי היא משבחת את פיתוח הדמות. אליזבת קפוצ'ינו מגלמת את דמותה הצעירה של ג'סיקה. פטרישה "טריש" ווקר (רייצ'ל טיילור): דוגמנית ושחקנית-ילדה לשעבר, כאחותה המאמצת וחברתה הטובה ביותר של ג'סיקה העובדת כשדרנית רדיו. מארוול הציעו לרוזנברג את הדמות שתשמש כתפקיד החברה הטובה שהיא רצתה, ורוזנברג הסכימה כי זה "יכול לעבוד". ג'ף לואב אמר על הדמות כי "מה שחשוב ביותר היא מערכת היחסים בינה לבין ג'סיקה, ואיך שתי הנשים הללו, שהן במובנים מסוימים אחיות במונחים של ידידותן, יכולות להיות שונות, ועדיין מאמינות באותם דברים. השאלה של מה זה להיות גיבור והאחריות שיש לך עם הכוחות זה משהו שמביא את שתיהן ביחד, אבל גם דוחף אותן אחת נגד השנייה. אני חושב שאנחנו בני מזל שיש לנו את מליסה ככותבת כי היא באמת מבינה מה היא ידידות נשית, והאופן שבו נשים יכולות להיות תחרותיות וידידותיות, האוהבות אחת את השנייה ושונאות אחת את השנייה, ויש להן היסטוריה עם כל אחד אחר". קתרין בליידס מגלמת את דמותה הצעירה של טריש. לוק קייג' (מייק קולטר): אדם בעל כוח על-אנושי ועור בלתי-פגיע אשר ג'ונס פוגשת במהלך חקירה שמשנה את חייה מאוד. קולטר מגלם את הדמות בסדרת טלוויזיה המבוססת על דמותו של קייג', והצהיר כי חתם על חוזה ההשתתפות בסדרה זו ואחרות מבלי לקרוא את התסריט לפני כן. קולטר תיאר את קייג' כ"גיבור שכונתי ומאוד קשור לניו יורק ולג'סיקה ג'ונס. הוא דמות אפלה, מחוספסת ומוחשית יותר מאיירון מן או תור. הוא אוהב לשמור את הדברים קרוב אליו, ופועל בסודיות. יש לו את היכולות הללו, אבל הוא לא בטוח איך ומתי להשתמש בהם". ג'ף לואב אמר כי "הדמות חשובה לתוכנית, ובהחלט חשובה לסיפורה של ג'סיקה ג'ונס ולמי שהיא. זה לא יהיה ג'סיקה ג'ונס אלא אם כן אתה לפחות תבין איך לוק השפיע על חייה ועל איפה שהיא". לואב הוסיף ואמר כי הסדרה מתרחשת "לא די באמצע, אבל בחלק המוקדם של האמצע" בחייו של קייג', מה שמאפשר למארוול להשתמש בסדרה המבוססת על דמותו כדי "לספר סיפור גדול שקורה לפניכן, וסיפור גדול שקורה לאחר מכן". קילגרייב (דייוויד טננט): אדם מעברה של ג'ונס בעל יכולת שליטה מוחית, אשר הופעתו המחודשת מזעזעת את חייה. קילגרייב משמש בתור האנטגוניסט הראשי. ג'ף לואב כינה את הדמות כ"איש נורא שאינו רואה את עצמו כנורא", והשווה אותו לדמותו של וילסון פיסק/קינגפין בגילומו של וינסנט ד'אונופריו ב"דרדוויל" ואמר כי "יש פעמים שבהם אתה צופה בדרדוויל ומרגיש לא בנוח כי לא מתחבר למאט [מורדוק/דרדוויל], אלא מתחבר לוילסון [פיסק/קינגפין], וזה אותו דבר שאתה הולך למצוא בסדרה. הולכים להיות כמה רגעים בהם כמה מהדברים שהוא עושה די מפוקפקים, וכמה רגעים בהם כשאתה לומד על דמותו של קילגרייב וחווה את האופן שבו טננט מגלם את הדמות, זה יוצא דופן". מלקולם דוקאס (אקה דרוויל): שכנה של ג'ונס הנאבק בהתמכרות לסמים שמסעו האישי חופף לשלה. דרוויל אמר כי מלקולם הוא דמות הנוצרה במיוחד עבור הסדרה, אך הושפע מדמויות מהקומיקס. הוא הרגיש כי לגלם דמות המכורה לסמים היה "אינטנסיבי ואפל", ושמערכת היחסים שלו עם ג'סיקה היא מעין "תפנית בין קורבן למושיע", וכי הוא "כמו אח עבורה יותר מכל אחד אחר". ג'רי הוגארת (קארי אן מוס): עורכת-דין ובעלת ברית פוטנציאלית בעמדת כוח לג'ונס, השוכרת אותה לצורך כמה מקרים. שם הדמות לא פורסם עד אוקטובר 2015, והיא התגלתה כגרסה נשית ולסבית של עורך-הדין ג'רין הוגארת. אליסה ג'ונס (ג'נט מק'תיר) (עונה 2): אמא של ג'סיקה. פאם (סוזי אברומייט): המזכירה ומאהבתה של ג'רי הוגארת. וונדי רוס-הוגארת (רובין וויגרט): רופאה ואשתה של ג'רי, שבעיצומה של תהליכי גירושין. אוסקר קלמנס (קלארק פיטרס): בלש ותיק במשטרת ניו יורק. רובן ורובין (קירן מאלקייר וקולבי מיניפי): זוג תאומים ושכניהם של ג'ונס ומלקולם. אלברט ולואיז תומפסון (מייקל סיברי וליזה אמרי): הוריו של קילגרייב. הופ שלוטמן (ארין מוריארטי): סטודנטית ואתלטית באוניברסיטת ניו יורק הנופלת קורבן למעשיו של קילגרייב. מוריארטי אמרה כי דמותה היא "ההפך הגמור" לזו של ג'סיקה, שנעשית למגנה של הופ לאחר חוויה משותפת עם קילגרייב. ויל סימפסון (ויל טראבאל): סגן במשטרת ניו יורק הרציני מאוד בנוגע לעבודתו. שם הדמות לא פורסם עד אוקטובר 2015, והתגלה כי הדמות מבוססת על דמותו של הנבל ניוק. טראבאל תיאר כי מקור הדמות "הומצא מחדש" כדי להתאים את הקומיקס לסדרה. אוסקר ארוחו (ג'יי. אר. רמירז) (עונה 2): מפקח הבניין של ג'סיקה. קלייר טמפל (רוזריו דוסון): אחות מהלז קיטשן. דוסון גילמה את הדמות בתפקיד ראשי בסדרה "דרדוויל" ותשוב לגלמה בסדרות הבאות. ברט מהוני (רויס ג'ונסון): סגן במשטרת ניו יורק. ג'ונסון מגלם את דמותו של מהוני בתפקיד חוזר בסדרה "דרדוויל". ריבה קונורס (פריזה פיץ-הנלי): אשתו של לוק קייג'. פיץ-הנלי שבה לגלם את דמותה של קונורס בתפקיד חוזר בסדרה "לוק קייג'". סמנתה רייס (מישל הרד): תובעת מחוזית. הרד שבה לגלם את דמותה של רייס בתפקיד חוזר בעונתה השנייה של הסדרה "דרדוויל". דורותי ווקר (רבקה דה מורניי): אמה המתעללת של טריש, סוכנת כישרונות שאמצה את ג'סיקה ג'ונס. לן סירקיס (ברט אזאר): כריש הלוואות בו נתקלים ג'ונס וקייג' במהלך חקירה. ד"ר קוזלוב (תומאס קופאצ'י): מנהל ארגון סודי הקשור לעברו של ויל סימפסון. אינז גרין (לאה גיבסון, עונה 2): אחות לשעבר, הומלסית מוזנחת, עוקצנית וחסרת אכפתיות. בדצמבר 2010, פורסם כי מליסה רוזנברג מפתחת סדרת טלוויזיה בשם "ידועה כג'סיקה ג'ונס" (AKA Jessica Jones), אשר הייתה עתידה לעלות לשידור ברשת ABC בין עונת השידורים שבין 2011 ל-2012. ג'ף לואב, ג'ו קסאדה, אלן פיין והווארד קליין צורפו כמפיקים בפועל, וכותב הקומיקס המקורי בריאן מייקל בנדיס כיועץ. בסן דייגו קומיק-קון 2011, לואב אמר שהסדרה תהיה על "גיבורה שנכשלה המחדשת את חייה כחוקרת פרטית", ושדמויותיהם של קרול דנברס/גברת מארוול ולוק קייג' יופיעו בסדרה. בנובמבר 2011, רוזנברג אמרה כי היא מקווה שהסדרה תעלה לשידור בעונת השידורים שבין 2012 ל-2013. באותו החודש, רוזנברג אישרה כי הסדרה תתקיים ביקום הקולנועי של מארוול, וכי בתסריט ישולבו אזכורים לטוני סטארק ותעשיות סטארק, וציינה כי קרול דנברס עתידה להופיע כדמות ראשית. במאי 2012, נשיא מחלקת הבידור של רשת ABC פול לי הכריז כי הרשת לא תעלה לשידור את הסדרה. באותה השנה, רוזנברג ציינה כי רשתות שידור אחרות מעוניינות לקנות את הסדרה, ואתר דדליין דיווח כי מארוול מפתחות ארבע מיני-סדרות לייב אקשן, וכי רשתות "WGN America", נטפליקס ואמזון מביעות עניין בהן. בנובמבר 2013, הוכרז רשמית כי אולפני מארוול מפתחים סדרות טלוויזיה המבוססות על דמויותיהם של דרדוויל, ג'סיקה ג'ונס, לוק קייג' ואיירון פיסט, אשר יובילו למיני-סדרה על קבוצת הדפנדרס ועתידות לעלות לשידור ברשת נטפליקס. רוזנברג הושכרה לכתוב ולהפיק את הסדרה מחדש, וליז פרידמן צורפה כמפיקה. בדצמבר 2014, שם הסדרה נחשף כ"ידועה כג'סיקה ג'ונס של מארוול", אך קוצר ביוני 2015 ל"ג'סיקה ג'ונס". מדיה וקבצים בנושא ג'סיקה ג'ונס בוויקישיתוף אתר האינטרנט הרשמי של ג'סיקה ג'ונס ג'סיקה ג'ונס, ברשת החברתית אקס (טוויטר) ג'סיקה ג'ונס, ברשת החברתית אינסטגרם "ג'סיקה ג'ונס", במסד הנתונים הקולנועיים IMDb (באנגלית) "ג'סיקה ג'ונס", באתר נטפליקס "ג'סיקה ג'ונס", באתר AllMovie (באנגלית) "ג'סיקה ג'ונס", באתר Rotten Tomatoes (באנגלית) "ג'סיקה ג'ונס", באתר Metacritic (באנגלית) "ג'סיקה ג'ונס", באתר דיסני+ סדרות (באנגלית) "ג'סיקה ג'ונס", במסד הנתונים הקולנועיים KinoPoisk (ברוסית) ביקורות: חן חדד, "ג'סיקה ג'ונס": הסדרה החדשה של נטפליקס קודרת ובוגרת מחברותיה לז'אנר, באתר הארץ, 22 בנובמבר 2015 מאיה רומן, ג'סיקה ג'ונס היא ה(אנטי)גיבורה שחיכינו לה, באתר פוליטיקלי קוראת, 26 בנובמבר 2015 ניב הדס, כמו אף סדרה לפניה, "גסיקה ג'ונס" מאירה את הצד האפל ביחסי הורים וילדים, באתר הארץ, 4 בדצמבר 2015 לירון סיני, זו הסדרה שאתם צריכים לראות, באתר ynet, 29 בדצמבר 2015 אילן קפרוב‏, הפרעה בכוח: העונה השנייה של "ג'סיקה ג'ונס" מתקשה לעמוד ברף של קודמתה, באתר וואלה, 11 במרץ 2018 חן חדד, "ג'סיקה ג'ונס": גיבורת על יוצאת דופן נפרדת מהעולם מוקדם מדי, באתר הארץ, 13 ביוני 2019 אילן קפרוב‏, הכוח נגמר: עונת הסיום של "ג'סיקה ג'ונס" עייפה ומאכזבת, באתר וואלה, 15 ביוני 2019 Dominic Patten, ‘The Punisher’ & ‘Jessica Jones’ Canceled By Netflix; Latter’s 3rd Season Still To Air, Deadline, ‏18 בפברואר 2019 Krysten Ritter to Star in Marvel's Jessica Jones Krysten Ritter, Marvel's New Jessica Jones, Is Currently "Devouring" the Comics JESSICA JONES: Melissa Rosenberg and Jeph Loeb Talk Characters, Tone, Action and More Listen to This Week in Marvel 200.5 with Clark Gregg, Krysten Ritter and More MCU WEEKLY PULSE: F. GARY GRAY EXPRESSES INTEREST IN BLACK PANTHER, JOHN RIDLEY TEASES HIS MARVEL SHOW Rachael Taylor the Latest to Join Marvel's Jessica Jones Catherine Blades in IMDb 1 Mike Colter to Star as Luke Cage in Marvel's Jessica Jones NYCC: "JESSICA JONES" & "DAREDEVIL" COLLIDE AT MARVEL/NETFLIX PANEL Interview: Mike Colter, ‘Luke Cage is a darker, grittier, more tangible hero' David Tennant Joins Marvel's Jessica Jones for Netflix We Asked Marvel's Head of Television About Everything From 'Agent Carter' to 'Iron Fist' — And He Answered Three More Join Marvel's Jessica Jones for Netflix "JESSICA JONES" STARS ARE "JUST TRYING TO SURVIVE" MARVEL'S DARKEST TV SHOW YET Marvel's Jessica Jones for Netflix Adds Carrie-Anne Moss Marvel's Jessica Jones's Carrie-Anne Moss to play a gender-swapped Jeryn Hogarth Jessica Jones: Erin Moriarty Interview - NYCC 2015 Marvel’s Jessica Jones: Wil Traval’s Character Revealed 'Jessica Jones' Showrunner Teases a Super Suit for Krysten Ritter, Confirms 'Daredevil' Crossover ‘Jessica Jones’ Season 2 Adds ‘Twilight’ Actress Leah Gibson (EXCLUSIVE) ‘Twilight’ screenwriter sets Marvel adaptation for TV Comic-Con: Marvel TV Announces Development Slate; Includes Live-Action AKA JESSICA JONES (ALIAS), THE HULK, CLOAK AND DAGGER, MOCKINGBIRD, Animated HULK AND THE AGENTS OF S.M.A.S.H, More EXCLUSIVE: SCREENWRITER MELISSA ROSENBERG TALKS 'AKA JESSICA JONES' Melissa Rosenberg says 'Jessica Jones' series absolutely taking place in larger Marvel Universe ‘Hulk’ Series Possible for ABC in 2013-14 Screenwriter Melissa Rosenberg Talks THE TWILIGHT SAGA: BREAKING DAWN – PART 2, ABC’s RED WIDOW, the Status of AKA JESSICA JONES, and More Marvel Preps 60-Episode Package Of Four Series & A Mini For VOD & Cable Networks Netflix Picks Up Four Marvel Live-Action Series & A Mini Featuring Daredevil, Jessica Jones, Iron Fist, Luke Cage For 2015 Launch Melissa Rosenberg to Oversee Marvel's Jessica Jones Series for Netflix Marvel’s ‘Jessica Jones’ Gets Premiere Date On Netflix, Releases Teaser Confirmed! Marvel Drops AKA From Jessica Jones Title